Arne

Jeg fortalte Morten, at jeg ikke ville fortælle for meget om mine damebekendtskaber, så jeg begynder i en helt anden boldgade. Da gymnasietiden var forbi, begyndte det hårde liv for alvor. Som nysproglig var der jo kun én vej at gå, nemlig videre på universitetet eller handelshøjskolen. Jeg valgte det sidste, og begyndte på korrespondentstudiet i engelsk og russisk på Handelshøjskolen i København (nu: CBS). Efter 2½ år med et uddannelsesbevis i hånden var jeg så klar til at gøre min pligt i flyvevåbnet som værnepligtig. Herefter ville jeg gerne ud for at tjene nogle penge som korrespondent, men der var alt for mange jobansøgere om buddet, så i stedet fandt jeg mig et arbejde som kasseassistent i en Aldi forretning. Efter kort tid blev jeg forfremmet til butiksleder i Aldi i Haslev, men de lange åbningstider og det hårde slid med at slæbe ølkasser mv. var ikke vejen frem for mig. Samtidig havde jeg mødt en kvinde på det kollegium, hvor jeg boede på dette tidspunkt, og da hun som sønderjyder gerne ville tilbage til Sønderjylland, besluttede vi os for at flytte til Haderslev. Her begyndte jeg at læse både den 1 årige HH på handelsskolen i Haderslev, samtidig med at jeg læste til tysk korrespondent om aftenen i Kolding. En superhård tid med alt for lidt fritid. Efter eksamen ville jeg gerne bruge mine nyerhvervede tyskkundskaber, hvilket førte mig til en stilling som filiallederaspirant i Dänisches Bettenlager (Jysk) i Gifhorn tæt ved Hannover. Det holdt kun et par måneder, så var jeg retur i Haderslev.

Nu var jeg færdig med detailhandelen og satsede på en fremtid med en arbejdstid mellem 8-16 på et kontor. Jeg blev derfor kontorelev på Kort- og Matrikelstyrelsen i Åbenrå, og efter 2 års læretid var jeg klar til at kaste mig ud i kontorjobs, der skulle give mig "kassen". Det har det dog aldrig gjort, men jeg forsøger stadig at blive rig... Så gik turen mod Århus (eller Aarhus, som det nu hedder), hvor jeg blev ansat som studiesekretær på Tandlægeskolen, som ligger på Aarhus Universitet. Her var jeg i 12 år, hvorefter jeg skiftede job til Datalogisk Institut også på universitetet, og her har jeg nu været i lidt over 3 år, og jeg er superglad for arbejdet og kollegerne. Jeg glæder hver dag til at komme på arbejde.

På den private front har jeg netop fejret 11 års forlovelsesdag med Bende, som er kommunikationsmedarbejder i et firma, der sælger alt til rengøringsbranchen. Vi har en lille 5 årig yorkshire terrier, der tror, at den skal styre hele huset. Så jeg nogle kraftige diskussioner med den omkring dette. Nu er det også snart 3 år siden, at vi købte hus i Højbjerg ved Aarhus, og der er stadig træværk og andet, der skal skiftes ud eller males. Men det hygger jeg mig fint med. I skrivende stund er jeg også ved at skrive mit bachelorprojekt i sprog og kommunikation, men efter planen har jeg afleveret det, når vi ses i Haslev den 13. maj.

Jeg glæder mig til at se jer allesammen. Måske er vi alle blevet lidt mere grå og voluminøse..... Hov, nu skal vist ud og have fanget den gøende hund. Fandens til larm!